b'\n_START_ARTICLE_\nBurrito\n_START_PARAGRAPH_\nBurrito (ili Taco de harina) je tradicionalno meksi\xc4\x8dko jelo._NEWLINE_Sastoji se od tortilje od p\xc5\xa1eni\xc4\x8dnog bra\xc5\xa1na punjene nadjevom. Razlikuje se od tacosa, po tome \xc5\xa1to tortilja posve obavija nadjev, dok je kod tacosa, nadjev vidljiv. Tortilja se obi\xc4\x8dno lagano pe\xc4\x8de na \xc5\xbearu ili kuha na pari, da omek\xc5\xa1a i bude savitljivija. U Meksiku su meso i zape\xc4\x8deni grah naj\xc4\x8de\xc5\xa1\xc4\x87i nadjev, a ponekad i jedini._NEWLINE_U Sjedinjenim Ameri\xc4\x8dkim Dr\xc5\xbeavama, burrito op\xc4\x87enito uklju\xc4\x8duje kombinaciju sastojaka, kao \xc5\xa1to su: ri\xc5\xbea u meksi\xc4\x8dkom stilu (s raj\xc4\x8dicom, lukom, \xc4\x8de\xc5\xa1njakom i sl.) ili obi\xc4\x8dna ri\xc5\xbea, zape\xc4\x8deni grah ili kuhani grah, zelena salata, sal\xc5\xa1a umak, guacamole (umak od avokada), meso, sir i vrhnje, a koli\xc4\x8dina varira. Tipi\xc4\x8dni burrito u ameri\xc4\x8dkom stilu puni se s vi\xc5\xa1e sastojaka od samo mesa i/ili nadjeva od povr\xc4\x87a, kao u Meksiku._NEWLINE_Prema pu\xc4\x8dkoj pri\xc4\x8di, trgovac Juan M\xc3\xa9ndez iz Ciudad Ju\xc3\xa1reza prodavao je tacose na ulici. Koristio je magarca za prijevoz sebe i tacosa za vrijeme Meksi\xc4\x8dke revolucije (1910.-1921.) Kako bi hranu u\xc4\x8dinio toplom, zamatao je nadjev u velike tortilje. Ljudi su to nazivali "buritto hranom" \xc5\xa1to zna\xc4\x8di "hrana maloga magarca".'